R. Kaliňák, podpredseda vlády a minister vnútra SR: (2008-05-22):
Vážená pani podpredsedníčka, dámy poslankyne, páni poslanci, vážený pán poslanec, ďakujem za položenú otázku, ktorá je v tomto čase práve aktuálna, nakoľko na minulej schôdzi Národnej rady Slovenskej republiky bola poslancami schválená tzv. Lisabonská zmluva posúvajúca integračný proces dopredu. Taktiež sme si nedávno pripomenuli 4 roky členstva v Európskej únii a v neposlednom rade stojíme na prahu pravdepodobného prijatia eura, spoločnej meny ako dôkazu, že naše hospodárstvo je jednou z najstabilnejších ekonomík štátov tohto integračného zoskupenia. Slovensko vstúpilo do Európskej únie 1. mája 2004 v rámci jej najrozsiahlejšieho rozšírenia, keď do Európskej únie spolu so Slovenskom vstúpilo ďalších 9 krajín. Je smutné, že predchádzajúca vláda pri prístupovom procese naplno nedocenila záujmy Slovenskej republiky a pri vyjednávaní z nich ponúkla viac, ako bolo naozaj nevyhnutné. Najvypuklejšie a za nezvládnutý proces pri vyjednávaní vstupných podmienok sa to prejavilo podmienkami v energetike, kde si dovolím tvrdiť, že bývalá vláda narušila hranicu energetickej bezpečnosti Slovenskej republiky. Bremeno, ktoré z tohto vzniklo, nesieme dodnes. Mám na mysli napríklad odstavenie dvoch blokov atómovej elektrárne Jaslovské Bohunice, za ktoré Slovensko dostalo len veľmi malé kompenzácie a neurčité prísľuby. Za prístupový proces sa schovávala aj privatizácia Slovenského plynárenského priemyslu, keď vláda pod vedením Mikuláša Dzurindu tvrdila už v roku 2000, že privatizovanie Slovenského plynárenského priemyslu je nevyhnutným predpokladom v prístupovom procese Slovenskej republiky do Európskej únie. Z dnešného pohľadu sa vám toto určite zdá ako kolosálny nezmysel. To, že uvedené nezodpovedalo danej skutočnosti, je najmiernejšie konštatovanie, ako sa dá v tejto veci povedať. Obdobne to bolo aj pri privatizácii troch energetických distribučných podnikov, neadekvátna cena bola aj za reštrukturalizáciu bánk v porovnaní s ich výpredajom. Napriek uvedenému, členstvo Slovenskej republiky v Európskej únii nám ponúklo rad nových možností. Dnes môžeme jednoznačne potvrdiť, že naša účasť v eurointegračných procesoch pre Slovensko je veľkým prínosom a členstvo rovnako pozitívne vníma aj naša spoločnosť. Vynakladané úsilie, schopnosť komunikácie na európskej úrovni, ale aj pripravenosť na kompromisy nielenže prináša ovocie pre občanov Slovenskej republiky, napríklad v podobne možnosti voľného pohybu po krajinách Európskej únie, ale je taktiež známkou vyzretosti našej krajiny. Po 4 rokoch členstva dokazujeme, že sme plnohodnotnou členskou krajinou, vystupujeme konštruktívne, naše názory sú všeobecne akceptované. Členstvo v rodine európskych krajín nás zatraktívnilo v medzinárodnej politike a obchode a súčasne sa odráža v postupnom zvyšovaní životnej úrovne obyvateľov Slovenska a predovšetkým na zdravom raste slovenského hospodárstva. Možno konštatovať, že členstvo v Európskej únii prinieslo do slovenskej domácej a zahraničnej politiky silný pozitívny impulz. Vynaložili sme potrebné úsilie, aby sme zotreli meškanie a stali sa súčasťou schengenského priestoru v plánovanom termíne. (Vystúpenie prerušené podpredsedníčkou NR SR pre uplynutie časového limitu.)